梁启超
去国行
呜呼济艰乏才兮，儒冠容容。
佞头不斩兮，侠剑无功。
君恩友仇两未报，死于贼手毋乃非英雄。
割慈忍泪出国门，掉头不顾吾其东。
东方古称君子国，种族文教咸我同。
尔来封狼逐逐磨齿瞰西北，唇齿患难尤相通。
大陆山河若破碎，巢覆完卵难为功。
我来欲作秦廷七日哭，大邦犹幸非宋聋。
却读东史说东故，卅年前事将毋同。
城狐社鼠积威福，王室蠢蠢如赘癕。
浮云蔽日不可扫，坐令蝼蚁食应龙。
可怜志士死社稷，前仆后起形影从。
一夫敢射百决拾，水户萨长之间流血成川红。
尔来明治新政耀大地，驾欧凌美气葱茏。
旁人闻歌岂闻哭，此乃百千志士头颅血泪回苍穹。
吁嗟乎！男儿三十无奇功，誓把区区七尺还天公。
不幸则为僧月照，幸则为南洲翁。
不然高山蒲生象山松荫之间占一席，守此松筠涉严冬，坐待春回终当有东风。
吁嗟乎！古人往矣不可见，山高水深闻古踪。
潇潇风雨满天地，飘然一身如转蓬，披发长啸览太空。
前路蓬山一万重，掉头不顾吾其东。